31.01.2014

**TI Netneutralitets Forum:**

**Statusrapport 2013**

TI Netneutralitets Forum (NEF) skal i henhold til Kommissorium en gang årligt rapportere til Teleforum i form af en kort sammenfatning af fremlagte emner og eksempler, og af hvorledes disse er behandlet.

NEF skal hermed give Teleforum en kort status for aktiviteter og emner siden forrige statusrapport februar 2012.

**I Aktiviteter**

NEF har afholdt tre møder i 2013: 15. januar 2013, 22. august 2013 og 19. november 2013 med deltagelse på mindst et af møderne fra følgende:

Organisationer

* TI
* Forbrugerrådet
* ITB
* ITEK
* Danske Medier (tidligere FDIM)
* Dansk IT
* FDIH
* Dansk Energi
* Bitbuerauet

Virksomheder

* 3
* GlobalConnect
* Concepy (ny)
* Google (ny)
* Microsoft
* TDC
* Telenor
* Telia
* Waoo

Myndigheder

* Erhvervsstyrelsen

**II Emner**

NEF har behandlet følgende:

**1: Problemer med netneutralitet**

Der har blandt det meget store flertal af deltagerne ikke været observeret konkrete tilfælde af tiltag fra Internetudbydere, der har kunnet karakteriseres som krænkelser af netneutralitet.

En enkelt deltager, Forbrugerrådet, finder dog, at forbrugernes mulighed for at vælge bundlede ydelser, der f.eks. ikke indgår i data caps, udgør et problem i forhold til netneutralitet.

**2: Transparens og Kommissionens ’indre marked’ forslag**

Oplæg fra TI om en supplering af brancheaftale om deklaration af bredbåndshastighed og af priser med et deklarations skema, der oplyser om eventuelle begrænsninger i bestemte abonnementer med udgangspunkt i engelsk eksempel fremlagt på Workshop januar 2012 om, blev diskuteret på møderne i januar og august.

I lyset af at Kommissionen 11. september fremlagde forslag til en Forordning (*Telecom Single Market*), der blandt andet vil behandle netneutralitet og som vil træde i stedet for den tidligere bebudede Henstilling om netneutralitet, var der enighed om stille arbejdet med TI skema i bero.

Den fremtidige ramme for en eventuel regulering af netneutralitet skal være afklaret, førend det giver mening at iværksætte en national tilgang, specielt hvis de hidtidige muligheder for en selv-regulering bliver indskrænket. Det må således afvente, hvilke eventuelle krav den kommende Forordning stiller før det er meningsfuldt at se på, hvordan sådanne krav bedst implementeres i Danmark.

På møde 19. november i Netneutralitets Forum blev det aftalt, at fastlæggelse af mål for implementering af bestemmelserne om netneutralitet i Forordningen, når den foreligger i endelig udgave, forventes at ske i regi af Netneutralitets Forum, da der blandt medlemmerne er enighed om, at det er det rette forum.

Når endelig version af Kommissionens forslag er på plads, vil Forum derfor analysere afvigelserne ift. eksisterende danske regler og selvregulering samt eventuelle behov for ændringer.

**3: Blokering af mVoIP**

En række TI medlemmer har tidligere taget forbehold i abonnementsvilkår mhp. at kunne blokere for VoIP på nogle (mobil)abonnementstyper og det var fortsat genstand for diskussion i 2013. Denne mulighed blev fra Forbrugerrådets side, uanset at forbehold ikke var aktiveret, set som en krænkelse af netneutralitet. Da disse forbehold under alle omstændigheder ikke tjente noget formål, er de blevet fjernet af Telenor og TDC.

**4: EU/BEREC**

Erhvervsstyrelsen har løbende rapporteret om arbejdet med netneutralitet i BEREC vedr. transparens, QoS og konkurrencemæssige forhold.